**Hazard v parlamente**

TV JOJ | 22.11.2016 | 19:30 | Relácia: Noviny TV JOJ

Adriana KMOTRÍKOVÁ, moderátorka
--------------------
Ľudia prídu o prácu, samosprávy o peniaze, vytvorí sa čierny trh a patologickí hráči budú aj tak hrať ďalej. Toto sú hlavné argumenty zástupcov hazardu, ktorí sa obávajú historicky najprísnejšej regulácie tohto podnikania u nás. V druhom čítaní v parlamente je totiž zákon, ktorý má podľa ich slov likvidačný dopad na ich podnikanie.

Dárius HARAKSIN, redaktor
--------------------
Zatiaľ, čo vnútri rečnili poslanci o tom, ako treba hazard ešte prísnejšie regulovať, ideálne úplne zrušiť, pred parlamentom sa stretli stovky zamestnancov herní, ktorí sa boja o svoju prácu. Podľa protestujúcich hrozí, že ak sa zakáže hazard, mnohé prevádzky neprežijú a tisíce ľudí ostanú na ulici. Podľa nich ide o zbytočnú hystériu, keďže ich prieskum hovorí, že až tak veľa ľudí hazard nepovažuje za tému dňa.

Veronika REMIŠOVÁ, poslankyňa NR SR /OĽaNO/
--------------------
Česká republika je v tom oveľa ďalej, ona jednak vypracovala aj rôzne štúdie.

Dárius HARAKSIN, redaktor
--------------------
Ďalej, napríklad v Brne, zrušili hazard úplne. Podľa protestujúcich to však ostalo bez efektu.

Alena ČÍŽKOVÁ, spoločnosť SLOVMATIC
--------------------
Napríklad naša susediaca Česká republika takže vznikajú tam privátne kluby, nazvaná taká šedá diera.

Ján BUDAJ, poslanec NR SR /OĽaNO/
--------------------
Nebezpečie obchádzania zákonov nemôže byť dôvodom, aby zákony a regulácie neboli.

Dárius HARAKSIN, redaktor
--------------------
Register vylúčených osôb, 200 metrov od školy, či proti alkoholickej liečebne, vylúčenie z krčiem. To je len zlomok toho, čo chcú poslanci doplniť do zákona o hazarde. Aj jedni aj druhí operujú zahraničím.

Veronika REMIŠOVÁ, poslankyňa NR SR /OĽaNO/
--------------------
Podľa štúdií, prepáčte, nespomeniem si, či to bola Česká republika alebo Spojené štáty americké, škody, ktoré napácha hazard, ďaleko prevyšujú benefity, ktoré hazard prináša v podobe tvorbe pracovných miest.

Dominika LUKÁČOVÁ, Asociácia zábavy a hier
--------------------
Stále sa tu operuje nejakými vymyslenými štúdiami, nevedia ani povedať, či je štúdia z Čiech alebo z USA.

Dárius HARAKSIN, redaktor
--------------------
Horúcou témou je aj bratislavská petícia za zrušenie hazardu. Počas volieb sa aktivistom podarilo vyzbierať 30 % podpisov.

Ján BUDAJ, poslanec NR SR /OĽaNO/
--------------------
Prvý raz, keď sa to podarilo, tak petíciu primátorovi ukradli rovno z budovy magistrátu.

Dominika LUKÁČOVÁ, Asociácia zábavy a hier
--------------------
Zmiznutie hárkov hrá do karát veľmi konkrétnym ľuďom, je to pani Remišová a aktivisti, ktorí hovoria, že práve to, čo sa stalo v Bratislave, má viesť k tomu, aby sme zrušili petíciu alebo aby sme znížili kvórum.

Dárius HARAKSIN, redaktor
--------------------
Vo výsledku by zrušenie petícií znamenalo, že si môže primátor, či starosta kedykoľvek povedať, že takzvaným VZN hazard v meste jednoducho zruší. Zatiaľ nevedno, aká bude konečná podoba pripravovaného zákona. Už teraz je však podľa týchto ľudí isté, že minimálne polovica z nich príde o prácu.

Anna VEREŠOVÁ, poslankyňa NR SR /OĽaNO/
--------------------
Oveľa viac súcitím s tisíckami ľudí, s tisíckami rodín, ktorí stratili naozaj strechu nad hlavou kvôli tomu, že člen rodiny hral hazard.

Dominika LUKÁČOVÁ, Asociácia zábavy a hier
--------------------
Tých tisíce ľudí, za ktorých hovoria aktivisti alebo strana OĽaNO, je ich 355, čo sa ročne rieši na následky patologického hráčstva, to znamená, že ej to polovica z tohto davu. Takže držme sa reálnych čísiel.

Dárius HARAKSIN, redaktor
--------------------
Dárius Haraksin, Televízia JOJ.